  Туспуктэм: Григорий Фомин Майя Бывальцева Удмуртиысь дышетонъя но тодосъя министерство элькунысь дышетон юртъёсы кышкыттэмлыкъя ужрадъёсты кужмоятыны ӵектонъёсын гожтэтъёс келяз. Со сярысь удысэтлэн пресс-службаез ивортӥз. Отын быдэстоно ужпумъёс пусъемын: — дышетсконниосын пырон-потонэз чакланэз кужмоятоно, дежурить карись администраторъёслэсь ( кылкутӥсь муртъёслэсь) лыдзэс будэтоно; — ужасьёс пӧлын валэктонъёс ортчытоно, мар кароно кышкытлык яке шуэрес учыр кылдыку; — видеокамераослэсь, полициез ӧтён кнопкаослэсь, ез телефонъёслэсь, тылпу сярысь асэрказ ивортӥсь сӧзнэтлэсь ужамзэс эскероно; — дышетон юртъёслэсь, соослэсь котырзэс куинь часлы быдэ эскероно но журналэ гожтоно; — классэн кивалтӥсьёс пиналъёслэсь мерлыко вотэсъёсын мар каремзэс ӟечгес чакланы кулэ; — дышетскисьёслы валэктоно, мар кароно кышкытлык сярысь тодэмзы бере; Тодэ вайытом, Удмуртилэн тӧроез Александр Бречалов 7-тӥ толсуре меӵак эфирын дышетон юртъёслэн кышкыттэмлыксылы нимысьтыз саклык висъяз. Тегъёс: кышкыттэмлык школаос Дышетонъянотодосъяминистерство Удмуртия  